Lietuvos Respublikos Vyriausybė

NUTARIMAS

DĖL LIETUVOS RESPUBLIKOS VYRIAUSYBĖS 2009 M. GRUODŽIO 7 D. NUTARIMO NR. 1654 „DĖL SVEIKATOS PRIEŽIŪROS ĮSTAIGŲ IR PASLAUGŲ RESTRUKTŪRIZAVIMO TREČIOJO ETAPO PROGRAMOS PATVIRTINIMO“ PAKEITIMO

2010 m. rugsėjo 22 d. Nr. 1320

Vilnius

Atsižvelgdama į Lietuvos Respublikos Vyriausybės 2010 m. rugsėjo 15 d. pasitarimo sprendimą (protokolo Nr. 60, 4 klausimas) „Dėl apskričių viršininkų administracijų likvidavimo“, Lietuvos Respublikos Vyriausybė nutaria:

Pakeisti Sveikatos priežiūros įstaigų ir paslaugų restruktūrizavimo trečiojo etapo programą, patvirtintą Lietuvos Respublikos Vyriausybės 2009 m. gruodžio 7 d. nutarimu Nr. 1654 „Dėl Sveikatos priežiūros įstaigų ir paslaugų restruktūrizavimo trečiojo etapo programos patvirtinimo“ (Žin., 2009, Nr. 150-6713; 2010, Nr. 79-4073):

1. Išdėstyti 31 punktą taip:

„31. Šiai programai įgyvendinti būtinos lėšos, susijusios su darbo santykiais ir kreditoriniais įsiskolinimais, numatomos Privalomojo sveikatos draudimo fondo biudžete. Nepanaudotos lėšos gali būti naudojamos ir ankstesniems sveikatos priežiūros įstaigų ir paslaugų restruktūrizavimo etapams įgyvendinti.“

2. Papildyti 33 punktu:

„33. Asmens sveikatos priežiūros įstaigų kreditorinis įsiskolinimas dengiamas Privalomojo sveikatos draudimo fondo biudžeto lėšomis tik atsiradus šioms abiem sąlygoms:

33.1. keičiantis įstaigų nuosavybės formai (valstybės turtas perduodamas savivaldybių nuosavybėn arba savivaldybių turtas perduodamas valstybės nuosavybėn);

33.2. kreditoriniam įsiskolinimui 2010 m. liepos 1 d. viršijus debitorinį įsiskolinimą daugiau kaip 2 mln. litų.“

3. Papildyti 34 punktu:

„34. Privalomojo sveikatos draudimo fondo biudžeto lėšomis iš dalies dengiamas asmens sveikatos priežiūros įstaigų kreditorinis įsiskolinimas, susidaręs iki 2010 m. liepos 1 d., vaistų, maisto, šilumos, elektros energijos ir vandens tiekėjams ir laiku neišmokėtas darbo užmokestis, įskaitant įmokas socialiniam draudimui.“

MINISTRAS PIRMININKAS	ANDRIUS KUBILIUS

SVEIKATOS APSAUGOS MINISTRAS	RAIMONDAS ŠUKYS